Ds. Cornelis Bertie Brink (13 November 1901 distrik Ceres tot 8 Februarie 1972 Johannesburg) het onder meer as leraar in die Nederduitse Gereformeerde Kerk 'n leidende rol gespeel in die Afrikanergemeenskap van die Goudstad en as moderator van die Transvaalse Sinode (1951 tot 1957) in die land se kerklike lewe. Hy het hom as een van die Kerk se sterkste leiers laat ken. Brink kry sy teologiese opleiding aan die Kweekskool op Stellenbosch en word einde 1927 tot die bediening toegelaat as hulpleraar van ds. A.J. Louw op Heidelberg, Transvaal. Daarna bedien hy Dullstroom (1928), Witbank (1934) en van 1945 af Johannesburg (Braamfontein). Oral bou hy die gemeentes op deur harde werk en verstandige optrede. In Johannesburg beywer hy hom veral vir die onderwys van Afrikaanse leerders. Hy tree ook al meer in die Transvaalse Sinode op die voorgrond, sodat hy in 1944 aktuarius, in 1948 assessor en in 1951 moderator word. Van 1953 tot 1955 dien hy as voorsitter van die Raad van die Kerke en in 1959 word hy ook tot moderator van die Suid-Transvaalse Streeksinode verkies.